Munisipaliteit skuld Eskom R700 miljoen(Argieffoto: Steve Buissinne/pixabay) Die Merafong- plaaslike munisipaliteit aan die Wes-Rand skuld Eskom nou al byna R700 miljoen. Dié reusebedrag skuld is glo weens swak en onreëlmatige betalingspatrone deur die munisipaliteit. Die nuutverkose burgemeester van die munisipaliteit, Nozuko Best, het tydens ŉ vergadering met die energieverskaffer onderneem om die berg skuld na hul beste vermoë af te betaal. Eskom het reeds verlede maand vir die munisipaliteit ŉ rekening van meer as R28 miljoen gestuur, maar slegs R18 miljoen daarvan is betaal. “Nietemin verwag ons om ŉ goeie werksverhouding met die munisipaliteit te hê,” sê Daphne Mokwena, ŉ bestuurder by Eskom. “Hoewel die munisipaliteit onderneem het om ŉ betalingsvoorstel saam te stel wat ons ook sal hersien, sal ons help waar moontlik om die herhalende vertragings in betalings te verhoed en toesien dat die munisipaliteit se lopende rekening betyds betaal word.” Die Merafong-munisipaliteit se agterstallige skuld, saam met dié wat deur ander munisipaliteite in Gauteng verskuldig is, het ook ŉ uitwerking op Eskom se likiditeit en volhoubaarheid. “Die skuld bedreig op sy beurt Eskom se vermoë om sy finansiële verpligtinge na te kom,” sê sy. Die Tshwane-metroraad het die afgelope tyd op verskeie wanbetalers in Pretoria, waaronder hotelle, winkelsentrums en verskeie staatsdepartemente, toegeslaan en hul krag summier afgesny. Dít nadat verskeie ondernemings se rekeninge by Tshwane miljoene rande oortrokke is. Die geld het egter kort nadat Tshwane sy skuldinvorderingsprogram van stapel gestuur het, ingerol en minstens R148 miljoen in agterstallige skuld is reeds betaal. Die Stad Johannesburg dreig nou om dieselfde te doen.